
Thangteeka hi rualban lo, chhungkhat laina sawi tur pawh nei lo, 
ringvai a ni a. A nu leh pa liming takngial pawh a hre lo a. A pian kum 
erwh Thli chhe tleh kum tih an hria a ni awm e. 

Amah hi Piangsual, Ke lek lam deuh a nih avangin a thatlai deuh 
pawhin kal pangngaiin a kal hlei thei lova. A kawng kal hi tlan deuh 
reuhin a petek euh euh thin a ni. Turn kliat chu Aizawlah miin Pheikhawk 
an lo pe a, a Pheikhawk thar bun chuan Durtlang lamah a kal ta a, 
Durtlang a thlen chuan a Pheikhawk thar chu a chhip a pawp hman tawh a 
ni. Ratu lam tlangdung a zin turn pawhin, kawng lakah Sakei nen an in 
tawk hlauh mai a ni awm e. Sakei chu kawngsir kawrah a zuang lut ta 
daih a, Thangteeka hlau lutuk petek chuan Sakei zuan luhnaah tak a petek 
lut zui ve a ni awm a, chumi turn chuan a damlo zui deuh reng nghe nghe 
a, tun thlengin Thangteeka leh Sakei zuan thlakna tiin an la sawi thin. 
Chutianga ke dik lo chu a ni a, a lainatawm hie. 

Chutiang a ni chunga kawng mumal lo leh fur khaw chhe tak tak karah pawh, khaw hrang hrang a tlawh 
kual reng tho a. Mi ten mak an ti hie thin a, Sapuiin a hruai thin a nihte an ring hial thin. Hmun thenkhatah chuan 
naupangten an lo chhaih nawmnah chang pawh a tam a, chutih rualin, amah lainata, duhsaktu pawh a tawng ve zel 
hawk. Phullen pawh a lo tlawh ve tawh thin a ni ngei ang Kliawnbawl Upa Pu Hrangphunga, Pu Tlanhnuna pa te 
nen pawh an in hre tha hie a, tin Pu Khuanghnuna pi (a nu nu) Pi Tlingzovi te nen pawh an in hre hie a ni. 


Chutianga khaw hrang hranga a awm kual hnu chuan Phullen chu nuam a ti hie a ni ang, Phullen a thih a, 
Phullen a lunghah a duh thu chu a sawi a. Chutia Thangteekan Phullena Lunghah a duh tih an hriat chuan, Phullen 
tlangval leh paho chuan Chhawrtui atangin Changzawl lamah kalpuiin, Phullenah an zawn hawpui ta a. A pualin 
Lailak veng, Pu Hmingthanga In bulah a In tur an sak sak a. Tah chuan awm ve in, khawtlang mipuiten Buhfai leh 
a mamawh turte an khawn khawm sak a, eitur an in pek chhawk thin a. Chhawrtui khuaa a awm laiin miin coat 
buang, fual lam deuh hi an lo pe a. Chu a coat dawn chu ama mamawh lei nan pawisa a chantir kha tha zawkin an 
hriatsak a, Hmunhlui veng a mi Pu Chawngkhuma (Pu Kaphlira patea) chuan Rs 20 (sawmhnih) laiin an lei chhawn 
sak ta a ni. 


A pian dik tawk lo vang hian a zan mute hi thawh a harsat a. A upat deuh hnu phei chuan kal a harsat 
zuala, tlangval hovin an riahpui thin a ni. Vawikhat chu, Pu Ralzinga leh Pu Lalbuanga (Rammawii pasal) ten an 
riahpui a. Zanah a zun a chliuak ta, a tho mai thei si lo, “Tlangval te it, ka zun a chhuak e’’ a ti a. A riahpuitute kha 
an lo mutui deuh a ni ang, an hre thei si lo. Kawmchhak pa Pu Awrhchunga (Pu Hmingthanga pa) chuan a lo hria a, 
a zuk kai tho ta a ni awm e. Chutiang chuan khawtlang, thenawm khawveng nula tlangvalten an ngaihsak hie a ni. 

Thangteeka hian Kohhran a belbul hie a. Kohhran mi tak a nih vangin Kohhran pawhin a ngaihsak em em 
a, chaw petu turte, riahpui tur ruatte pawh Kohhran hian a ruahman vek thin a. Kohhran inkhawm a thulh ngai lo a, 
mahse a ke dik loh deuh vangin a kal tha thei vak lo va, a inkhawm turte hi tlangvalhoin an zak zeh a, an kalpui 
nawl nawl thin. Biak Inah hian Pulpit hnung lam deuhah chuan thutna chuam bik a nei a, a thlen tlai pawhin chulai 
chu a pan vang vang thin. Bible hi a kawl reng thin a, khawiah nge lehkha a zir hriat a ni lo va, Bible a chhiar thiam 
a, mahse a Bible chhiar erawh a awmzia hriat fiah hleih theih a ni lo. 

Chutianga hun a hman hnu chuan, kum 1947 October ni 23, Nilaithawhtan khan chatuan ram a pan ta a. A 
thlan hi Phullen hmunhlui thlanmualah, tuna Bung lianpui dinna chhak lawk, Zangchhiaa (Lalbeli pa) thlan bulah 
an laih sak a. Thangteeka thih ni hian, mak tak maiin, khua a chhe nasa hie a, Thli a tleh hum hum a, nasa taka ruah 
surin, khua a cheng a, a hrehawm hie a ni awm e. Tlangval thlanlai tan pawh Thlan khur pawna awm kha a 

hrehawmin taimak leh tlawmngaihna zawkah ngaih hial khawpin khua a chliia a ni. He a thih ni a thli tleh hi 
Tualbung velah a na zual a, Kawlthei hnah leh thing hnah dangte, phaitual linim chenin a clihem fi thulh nghe nghe. 

Thangteeka ruang hi Phullen hmunhlui thlanmualah zah taka phum a nih hnuah, Phullen tlangval leh 
pahote chuan Thangteeka pual hian Lungdawh tha tak siam sak an turn ta zel a. Nula leh tlangval ten Thangteeka 
lungdawh tur chu Hmunhlui lam Khiangkarkah thlen hma Tuitai mawng ami an la a. Lungdawh tur an lak ni chuan 
mi thahnem tak an thawkchhuaka, phur tak leh hlim takin, haw haw hulli hulh chungin Thangteeka Lung chu an 
zawn haw a ni. A lungdawha thu ziak dah tur pawh tha tak a siam an duh zel a. Upa Zalawra (Sande Sikul lama mi 
lar tak) Mission veng chu an dawr a, ani chuan “in duh angin a thu rawn ziak ula, phaiah ka 1o thawn ang e” alo ti 
a. Phullen YMA chuan Lungdawh a ziak tur thu chu Pu Zalawra an thawn a, ani khan tawifel leh kimchang tur siin 
a lo siam danglam hret a. Tichuan Culcutta-ah a thawn ta a, a thu ziak chu thir phekah reh thei lo turin thil var 
phum hmangin tha takin ziah a ni ta a ni. 

Tichuan a thih atanga kum khat hnu, kum 1948 khan Phullen YMA chuan nalh leh mawi takin, Phullen 
Kawn atanga Aizawl lam panna kawngpui kam, hnai teah chuan Thangteeka Hriatrengna Lungdawh tha tak chu an 
siam ta a. He lungdawh hi lal Awksarala thlan tih lohah chuan a hun laia Phullen lungdawh tha her leh mawi bera 
chhal theih a ni ang. Thangteeka Lungdawhah chuan a hnuaia thu ang hian ziah a ni a, a laiah Kros lem mawi tak 
ziah lan a ni hawk - 

Khaw hlui atangin khaw hnuai lam, motor kawngpui kal awlsamna lamah khua chu insawn hret hret a nih 
takah khan khaw hlui chu daipawn ramngaw a lo ni ta a. Chutiang a nih tak avang chuan Thangteek Lungdawh 
pawh chu Motor kawngpui kam Serzawl-Kawn, tuna YMA Ram an tih takah sawn a ni ve ta a ni. (Thangteeka 
Lungdawh sawn a ni hi ka ui tak zet, mahse Thangteeka hmangaihna vang a ni zel tih erawh a chianga, a sawntute 
erawh ka dem lem lo—Buata) 

Thangteeka pian kum hi Thlichhe tleh kum tih a ni a. Thlichhe tleh kum chu 1876 niin mithiam leh thil hre 
zawkten an sawi a. Hetihlai hian, a Lungdawhah chuan kum 76 mi niin ni 23.10.1947 ah a thi tih ziah a ni a. 
Thlichhe tleh kum a piang, kum 1947-a thi a nih si chuan kum 72 mi ni awm tak a ni. Lungdawh phuntu Phullen 
Branch YMA te hian Thlichhe tleh kum hi an hai nge ni anga, a kum zat hi an chhut sual palh zawk tih chu hriat 
mai a harsa deuh. 


Contact: 9862035204 & buata.tkt@gmail.com 

